Խոսելով Հայաստան-ԵՄ հարաբերությունների մասին՝ մանրամասն անդրադարձ կատարվեց 2014 թվականի սեպտեմբերի 3-ից հետո տեղ գտած փոփոխություններին՝ ընկալումների տրասֆորմացիային և ԵԱՏՄ անդամակցության համատեքստում Եվրամիության հետ հարաբերությունների հեռանկարներին և Հայաստան-ԵՄ բանակցությունների ներկայիս փուլին: Փորձագետները կարծիք հայտնեցին, որ ՀՀ-ն չի կարող թույլ տալ, որպեսզի այս բանակցությունները երկար տևեն, քանի որ այդ պարագայում դրանք կարող են վերածվել անորոշ գործընթացի և տարբեր քաղաքական շահարկումների զոհ դառնալ: Այս պատաճառով Հայաստանը պետք է ԵՄ հետ հարաբերություններում առավել նախաձեռնող լինի տարբեր ոլորտներում, որպեսզի ԵՄ հետ նոր համաձայնագիրը կնքվի ԱլԳ առաջիկա գագաթաժողովից ոչ ուշ: Փորձագետները նշեցին, որ ՀՀ-ԵՄ ներկայիս հարաբերություններն ապացուցում են, որ տեսակետն այն մասին, որ ԵԱՏՄ անդամակցությունը մեզ զրկել է ինքնուրույն որոշում կայացնելու հնարավորությունից, սխալական է: Քննարկումների ժամանակ մասնակիցները մտահոգություն հայտնեցին քաղաքացիների մոտ Հայաստան-ԵՄ հարաբերությունների վերաբերյալ ցածր իրազեկվածության կապակցությամբ: Ուշադրություն հատկացվեց միգրացիոն ճգնաժամին և Հայաստանի հետ հարաբերություններում դրա հնարավոր ազդեցությանը, Հայաստան-ԵՄ վիզային ռեժիմին և ԵՄ-Ադրբեջան հարաբերություններին: Վերջինիս շուրջ քննարկումների արդյունքում եկան այն եզրակացության, որ Ադրբեջանի ներքաղաքական զարգացումները Եվրոպային կստիպեն վերանայել Ադրբեջանի որպես տարածաշրջանային կարևոր խաղացող դերը: